CELEX: 32019R0461
Language: sk
Date: 2019-01-30 00:00:00
Title: Delegované nariadenie Komisie (EÚ) 2019/461 z 30. januára 2019, ktorým sa mení delegované nariadenie (EÚ) 2016/522, pokiaľ ide o výnimku z rozsahu pôsobnosti nariadenia Európskeho parlamentu a Rady (EÚ) č. 596/2014 pre Bank of England a úrad Spojeného kráľovstva pre riadenie dlhu (Text s významom pre EHP)

22.3.2019   
               
               
                  SK
               
               
                  Úradný vestník Európskej únie
               
               
                  L 80/10
               
            
         DELEGOVANÉ NARIADENIE KOMISIE (EÚ) 2019/461
         z 30. januára 2019,
         ktorým sa mení delegované nariadenie (EÚ) 2016/522, pokiaľ ide o výnimku z rozsahu pôsobnosti nariadenia Európskeho parlamentu a Rady (EÚ) č. 596/2014 pre Bank of England a úrad Spojeného kráľovstva pre riadenie dlhu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 596/2014 zo 16. apríla 2014 o zneužívaní trhu a o zrušení smernice Európskeho parlamentu a Rady 2003/6/ES a smerníc Komisie 2003/124/ES, 2003/125/ES a 2004/72/ES (1), a najmä na jeho článok 6 ods. 5,
         keďže:
         
                     (1)
                  
                  
                     Transakcie, pokyny alebo konanie v záujme menovej politiky, politiky výmenných kurzov alebo politiky riadenia verejného dlhu členským štátom, členmi ESCB, ministerstvom, agentúrou alebo účelovo zriadeným subjektom jedného alebo viacerých členských štátov alebo osobou konajúcou v jeho mene alebo v prípade členského štátu, ktorý je federálnym štátom, členom tvoriacim federáciu sú vyňaté z rozsahu pôsobnosti nariadenia (EÚ) č. 596/2014 podľa jeho článku 6 ods. 1
                  
               
                     (2)
                  
                  
                     Takáto výnimka z rozsahu pôsobnosti nariadenia (EÚ) č. 596/2014 sa môže v súlade s článkom 6 ods. 5 uvedeného nariadenia rozšíriť na určité verejné orgány a centrálne banky tretích krajín.
                  
               
                     (3)
                  
                  
                     Zoznam centrálnych bánk tretích krajín, na ktoré sa vzťahuje výnimka, uvedený v delegovanom nariadení Komisie (EÚ) 2016/522 (2) by sa mal aktualizovať, a to aj s cieľom, ak je to vhodné, rozšíriť rozsah pôsobnosti výnimky stanovenej v článku 6 ods. 1 nariadenia (EÚ) č. 596/2014 na iné centrálne banky a určité verejné orgány tretích krajín. Komisia monitoruje a posudzuje príslušný legislatívny a regulačný vývoj v tretích krajinách a môže kedykoľvek vykonať preskúmanie výnimiek.
                  
               
                     (4)
                  
                  
                     Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (5)
                  
                  
                     Dohoda o vystúpení, ktorá bola dohodnutá medzi vyjednávačmi, obsahuje postupy, ktoré umožnia uplatňovanie ustanovení právnych predpisov Únie na Spojené kráľovstvo a v Spojenom kráľovstve aj po dátume, keď sa zmluvy prestanú uplatňovať na Spojené kráľovstvo. Ak dohoda nadobudne účinnosť, nariadenie (EÚ) č. 596/2014 vrátane výnimky stanovenej v článku 6 ods. 1 uvedeného nariadenia sa bude uplatňovať na Spojené kráľovstvo a v Spojenom kráľovstve počas prechodného obdobia v súlade s uvedenou dohodou a prestane sa uplatňovať na konci uvedeného obdobia.
                  
               
                     (6)
                  
                  
                     Ak by nedošlo k schváleniu žiadnych osobitných ustanovení, vystúpenie Spojeného kráľovstva z Únie by malo za následok to, že Bank of England a úrad Spojeného kráľovstva pre riadenie dlhu (United Kingdom Debt Management Office) už nebudú môcť využívať existujúcu výnimku, ak nedôjde k ich zaradeniu do zoznamu centrálnych bánk tretích krajín a úradov pre riadenie dlhu, na ktoré sa vzťahuje výnimka.
                  
               
                     (7)
                  
                  
                     So zreteľom na informácie získané od Spojeného kráľovstva Komisia vypracovala a predložila Európskemu parlamentu a Rade správu, v ktorej posudzuje medzinárodné zaobchádzanie s Bank of England a s úradom Spojeného kráľovstva pre riadenie dlhu. V uvedenej správe (3) sa dospelo k záveru, že po tom, ako sa Spojené kráľovstvo stane treťou krajinou, je vhodné udeliť centrálnej banke Spojeného kráľovstva a úradu Spojeného kráľovstva pre riadenie dlhu výnimku z rozsahu pôsobnosti nariadenia (EÚ) č. 596/2014. Bank of England a úrad Spojeného kráľovstva pre riadenie dlhu by sa teda mali zaradiť do zoznamu verejných subjektov, na ktoré sa vzťahuje výnimka, uvedeného v delegovanom nariadení (EÚ) 2016/522.
                  
               
                     (8)
                  
                  
                     Orgány Spojeného kráľovstva poskytli uistenie, pokiaľ ide o postavenie, práva a povinnosti členov ESCB, ako aj ich úmysel udeliť členom ESCB a ďalším orgánom Únie a členských štátov vykonávajúcim menovú politiku, politiku výmenných kurzov alebo politiku riadenia verejného dlhu výnimku porovnateľnú s tou, ktorá je stanovená v článku 6 ods. 1 nariadenia (EÚ) č. 596/2014.
                  
               
                     (9)
                  
                  
                     Delegované nariadenie (EÚ) 2016/522 by sa preto malo zodpovedajúcim spôsobom zmeniť.
                  
               
                     (10)
                  
                  
                     Komisia aj naďalej pravidelne monitoruje zaobchádzanie s centrálnymi bankami a verejnými orgánmi, na ktoré sa vzťahuje výnimka z požiadaviek týkajúcich sa zneužívania trhu, uvedenými v zozname v prílohe I k delegovanému nariadeniu (EÚ) 2016/522. Tento zoznam možno aktualizovať vzhľadom na vývoj regulačných mechanizmov v uvedených tretích krajinách a po zohľadnení akýchkoľvek nových relevantných zdrojov informácií. Takéto prehodnotenie by mohlo viesť k odstráneniu určitých tretích krajín zo zoznamu subjektov, na ktoré sa vzťahuje výnimka.
                  
               
                     (11)
                  
                  
                     Toto nariadenie by malo nadobudnúť účinnosť čo najskôr a malo by sa začať uplatňovať odo dňa nasledujúceho po dni, ktorým sa nariadenie (EÚ) č. 596/2014 prestane uplatňovať na Spojené kráľovstvo a v Spojenom kráľovstve,
                  
               PRIJALA TOTO NARIADENIE:
         
            Článok 1
            Príloha I k delegovanému nariadeniu (EÚ) 2016/522 sa nahrádza textom v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa odo dňa nasledujúceho po dni, ktorým sa nariadenie (EÚ) č. 596/2014 prestane uplatňovať na Spojené kráľovstvo a v Spojenom kráľovstve.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. januára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 173, 12.6.2014, s. 1.
         
            (2)  Delegované nariadenie Komisie (EÚ) 2016/522 zo 17. decembra 2015, ktorým sa dopĺňa nariadenie Európskeho parlamentu a Rady (EÚ) č. 596/2014, pokiaľ ide o výnimku pre určité verejné orgány a centrálne banky tretích krajín, ukazovatele manipulácie s trhom, prahové hodnoty pre zverejňovanie informácií, príslušný orgán pre oznámenia o odkladoch, povolenie na obchodovanie počas zakázaného obdobia a typy povinne oznamovaných transakcií manažérov (Ú. v. EÚ L 88, 5.4.2016, s. 1).
         
            (3)  Správa Komisie Európskemu parlamentu a Rade o výnimke pre Bank of England a úrad Spojeného kráľovstva pre riadenie dlhu v rámci nariadenia o zneužívaní trhu (MAR) [COM(2019) 68].
      
      
         
            PRÍLOHA
            
               
                  
                     „PRÍLOHA I
                     
                                 1.
                              
                              
                                 Austrália:
                                 
                                             —
                                          
                                          
                                             Rezervná banka Austrálie (Reserve Bank of Australia),
                                          
                                       
                                             —
                                          
                                          
                                             Austrálsky úrad finančného hospodárenia (Australian Office of Financial Management);
                                          
                                       
                           
                                 2.
                              
                              
                                 Brazília:
                                 
                                             —
                                          
                                          
                                             Centrálna banka Brazílie (Central Bank of Brazil),
                                          
                                       
                                             —
                                          
                                          
                                             Štátna pokladnica Brazílie (National Treasury of Brazil);
                                          
                                       
                           
                                 3.
                              
                              
                                 Kanada:
                                 
                                             —
                                          
                                          
                                             Centrálna banka Kanady (Bank of Canada),
                                          
                                       
                                             —
                                          
                                          
                                             Ministerstvo financií Kanady (Department of Finance Canada);
                                          
                                       
                           
                                 4.
                              
                              
                                 Čína:
                                 
                                             —
                                          
                                          
                                             Čínska ľudová banka (People's Bank of China);
                                          
                                       
                           
                                 5.
                              
                              
                                 OAO Hongkong:
                                 
                                             —
                                          
                                          
                                             Hongkonský orgán menovej politiky (Hong Kong Monetary Authority),
                                          
                                       
                                             —
                                          
                                          
                                             Finančné služby a úrad ministerstva financií Hongkongu (Financial Services and the Treasury Bureau of Hong Kong);
                                          
                                       
                           
                                 6.
                              
                              
                                 India:
                                 
                                             —
                                          
                                          
                                             Rezervná banka Indie (Reserve Bank of India);
                                          
                                       
                           
                                 7.
                              
                              
                                 Japonsko:
                                 
                                             —
                                          
                                          
                                             Centrálna banka Japonska (Bank of Japan),
                                          
                                       
                                             —
                                          
                                          
                                             Japonské ministerstvo financií (Ministry of Finance of Japan);
                                          
                                       
                           
                                 8.
                              
                              
                                 Mexiko:
                                 
                                             —
                                          
                                          
                                             Centrálna banka Mexika (Bank of Mexico),
                                          
                                       
                                             —
                                          
                                          
                                             Ministerstvo financií a verejného dlhu Mexika (Ministry of Finance and Public Credit of Mexico);
                                          
                                       
                           
                                 9.
                              
                              
                                 Singapur:
                                 
                                             —
                                          
                                          
                                             Menový úrad Singapuru (Monetary Authority of Singapore);
                                          
                                       
                           
                                 10.
                              
                              
                                 Južná Kórea:
                                 
                                             —
                                          
                                          
                                             Centrálna banka Kórey (Bank of Korea),
                                          
                                       
                                             —
                                          
                                          
                                             Ministerstvo stratégie a financií Kórey (Ministry of Strategy and Finance of Korea);
                                          
                                       
                           
                                 11.
                              
                              
                                 Švajčiarsko:
                                 
                                             —
                                          
                                          
                                             Švajčiarska národná banka (Swiss National Bank),
                                          
                                       
                                             —
                                          
                                          
                                             Švajčiarska federálna finančná správa (Federal Finance Administration of Switzerland);
                                          
                                       
                           
                                 12.
                              
                              
                                 Turecko:
                                 
                                             —
                                          
                                          
                                             Centrálna banka Tureckej republiky (Central Bank of the Republic of Turkey),
                                          
                                       
                                             —
                                          
                                          
                                             Sekretariát Ministerstva financií Tureckej republiky (Undersecretariat of Treasury of the Republic of Turkey);
                                          
                                       
                           
                                 13.
                              
                              
                                 Spojené kráľovstvo:
                                 
                                             —
                                          
                                          
                                             Bank of England,
                                          
                                       
                                             —
                                          
                                          
                                             Úrad Spojeného kráľovstva pre riadenie dlhu;
                                          
                                       
                           
                                 14.
                              
                              
                                 Spojené štáty americké:
                                 
                                             —
                                          
                                          
                                             Federálny rezervný systém (Federal Reserve System),
                                          
                                       
                                             —
                                          
                                          
                                             Ministerstvo financií USA (U.S. Department of the Treasury).
                                          
                                       
                           
               “